﻿METODICA REALIZĂRII OBIECTIVELOR EDUCAŢIEI MUZICALE Principalul element urmărit în proiectarea, desfăşurarea şi evaluarea activităţilor de educaţie muzicală îl constituie obiectivele, care, într-o formă operaţională, cuprind cele 3 niveluri ale educaţiei muzicale: a) – formarea de priceperi şi deprinderi de interpretare şi receptare a muzicii; b) – însuşirea unor elemente de cultură muzicală, ca element ajutător pentru activitatea interpretativă şi de receptare; c) – formarea unor criterii de apreciere estetică şi axiologică, cu implicaţii în cultivarea sensibilităţii, a fanteziei şi a imaginaţiei. Ordinea în care sunt tratate obiectivele în diferite lecţii şi cea în care apare în documentele curriculare nu echivalează cu ierarhizarea lor, obiectivele se întrepătrund, se completează, acţionează într-o strânsă interdependenţă şi se adaptează marilor etape ale realizării educaţiei muzicale. 1. Etapa pregătitoare – pentru abordarea notaţiei, numită şi oral-intuitivă (grădiniţă şi clasele I – a II- a); 2. Etapa însuşirii notaţiei – cuprinde ultimile două clase ale ciclului primar şi pe cele gimnaziale (III – VIII) ; are trei etape: I – cea a claselor primare - III şi IV se caracterizează prin trecerea de la formele intuitiv-orale la cele ale învăţării elementelor de scris-citit muzical; II – cea a claselor gimnaziale – a V a şi a VI – a unde se continuă şi se aprofundează elementele de limbaj; III – a claselor terminale – a VII a şi a VIII – a unde se pune accentul pe familiarizarea cu genurile muzicale din cele trei categorii de muzică : populară, bisericească, de factură cultă şi uşoară; 3. Etapa liceală – consacrată culturii muzicale ca parte integrantă a celei generale şi cu rol esenţial în dezvoltarea personalităţii. 01. METODICA DEZVOLTĂRII CAPACITĂŢILOR INTERPRETATIVE Dicţionarul de termeni muzicali explică termenul precizând că interpretarea presupune participarea intelectuală şi afectivă a interpretului la dezvăluirea şi transmiterea sensurilor lucrării muzicale. Actul interpretativ solicită un complex de elemente perfecţionate prin deprinderi specifice care privesc, în cazul muzicii vocale, acurateţea intonaţiei, emisia, dicţia, frazarea, expresivitatea, transmiterea emoţională. Trebuie să observăm că, din păcate, în ultima vreme s-a conturat o opţiune a unor profesori de a anula prioritatea interpretării vocale, substituind-o interpretării instrumentale. George Breazul susţinea că acest lucru este un atentat la tradiţia foarte veche a cântării vocale , dominată de cele două filoane puternice ale culturii noastre, eminamente vocale: muzica populară şi muzica bisericească străbună. Educaţia muzicală în principalele ţări occidentale acordă prioritate interpretării vocale, recomandând practica instrumentală ca o formă complementară a celei vocale. Un alt exemplu – programa oficială franceză subliniază importanţa practicii vocale pentru studierea limbajului muzical, deoarece „vocea reprezintă un instrument perfecţionat şi mereu disponibil”. Ca şi vorbirea, cântarea este o manifestare esenţială a fiinţei umane, apărând după unii cercetători chiar înaintea celei dintâi; la fel ca şi vorbirea, deprinderea de a cânta se formează de la vârste foarte mici, primele manifestări fiind reprezentate de creaţiile ce însoţesc jocurile copiilor. Muzica instrumentală în activităţile şcolare se poate utiliza şi dezvolta prin intermediul cercurilor artistice, a curriculumului extins, şcolile putând beneficia de organizarea prin aceste forme a unor formaţii instrumentale – fanfare, orchestre. O altă problemă controversată legată de interpretarea vocală priveşte modalitatea de realizare a acestui obiectiv : învăţarea de cântece prin solfegiere sau după auz. Pe de-o parte ar fi o pierdere dacă elevul nu va mai şti notele Odei bucuriei, tonalitatea, măsura, formulele melodico-ritmice, dar pe de altă parte va recunoaşte melodia şi îşi va aminti mesajul simfoniei şi va dori să o reasculte. Educaţia muzicală nu trebuie redusă la învăţarea exclusiv orală, cu excepţia perioadei intuitiv-orale din primele clase primare, pentru că se ştie că elementele de limbaj sunt piloni de bază ai interpretării expresive şi ai receptării corespunzătoare a unor valori reprezentative ale culturii muzicale. Prin învăţarea orală a unei doine, sau a unui fragment de doină, care nu poate fi solfegiat, mai ales de grup, prin solfegierea şi apoi prin interpretarea de către profesor sau audierea unei înregistrări de referinţă, elevul are posibilitatea să sesizeze câteva elemente specifice genului: forma liberă, formulele iniţiale, mediane şi finale, caracterul melismatic al melodiei. Receptarea şi învăţarea orală are trei faze importante: perceperea mesajului oral, înţelegerea lui şi receptarea mesajului artistic. Oralitatea precede şi pregăteşte învăţarea notaţiei, elementele de limbaj muzical fiind familiare elevilor înainte de abordarea semiografiei, prin exerciţii de intuire, de însuşire şi de definire în termeni elementari. Practica vocală rămâne una din cele mai vechi activităţi artistice, păstrându-şi întâietatea în educaţia muzicală, reprezentând drumul cel mai drept spre înţelegerea muzicii, prin intermediul ei elevii pot deveni interpreţi, producători de valori muzicale. Practica vocală urmăreşte cultivarea vocii şi a auzului, formarea deprinderilor de cântare expresivă după auz, după notaţia muzicală, solfegierea şi însuşirea unui repertoriu bogat şi divers de cântece şi piese instrumentale accesibile interpretării vocale. Cultivarea vocii rămâne pentru educator o obligaţie de prim ordin, de realizarea ei depinzând interpretările expresive. Ea se realizează în funcţie de gradul de antrenare al elevilor, educatorul trebuie să urmărească cultivarea vocilor copiilor în limitele dotării lor, pornind de la premisa că orice voce este educabilă, chiar dacă nu se poate ajunge la performanţele atinse de cea de excepţie şi că vocea este primul şi cel mai perfecţionat instrument muzical. Omul începe să cânte de la cea mai fragedă vârstă, când se înregistrează activităţi inconştiente, instinctive, iar cu timpul, vocea lui se dezvoltă concomitent cu auzul muzical, trecând la activităţi conştiente. Ştim că vocea copilului are un timbru deschis, luminos, ce evoluează în întindere şi profunzime, ajungând la vâsta de 12 – 14 ani la forma specifică, dovedind cea mai mare flexibilitate, ce evoluează de la scări pentatonice la o scară ce cuprinde o octavă şi jumătate. Apoi urmează perioada mutaţiei, când se trece la vocea de bărbat (tenor, bariton, bas) sau de femeie (soprană, altistă). Această perioadă trebuie urmărită de către profesor pentru a-şi adapta activităţile cu elevii în cauză, evitând solicitările excesive ce pot avea urmări nedorite asupra vocii acestora. Cultivarea vocii se realizează prin mai multe tipuri de exerciţii (de respiraţie, dicţie, emisie, intonaţie, frazare), având un scop precis, cunoscut şi de către elevi deoarece vizează progresele de lungă durată şi urmăresc realizarea calităţilor esenţiale ale unui glas format: justeţea intonaţiei, claritatea, omogenitatea, supleţea, emisia naturală. Cele mai obişnuite exerciţii de respiraţie sunt acelea de susţinere a unui sunet lung, pornind de la o singură inspiraţie profundă, obişnuindu-i cu respiraţia costo-diafragmatică. Prin exerciţiile de dicţie se urmăreşte pronunţia corespunzătoare a cuvintelor (fără a nazaliza sau deschide cuvântul prea mult), şi mai ales a consoanelor finale şi a celor de la începutul frazelor muzicale prin sincronizarea atacului. Eficienţa exerciţiilor de intonaţie, vocalizelor, a fost demostrată în practică, dar şi a anumitor formule mai dificile extrase din piesele ce urmează a fi învăţate. Extinderea ambitusului vocal se realizează de la sine, dar şi cu ajutorul exerciţiilor specifice ce urmăresc două aspecte esenţiale: realizarea unei voci maleabile şi uniforme pe toată întinderea şi crearea unei voci cultivate pentru activităţi interpretative superioare. Acestea ajută la muzicalizarea vocilor, la dezvoltarea auzului şi a memoriei muzicale. Diapazonul vocal al elevilor din ciclul gimnazial cuprinde trei registre: grav (sol → Mi1), mediu (Do1 → Do2) şi acut (Do2 → Sol2) Educarea auzului muzical este una din cele mai importante componente ale educaţiei muzicale, se realizează în strânsă legătură cu dezvoltarea simţului ritmic, cultivarea vocii, cultivarea memoriei muzicale şi a capacităţilor interpretative. Dezvoltarea capacităţilor interpretative constituie ţinta finală şi se concretizează în interpretarea corectă, artistică, expresivă. Însuşirea unui repertoriu de cântece şi fragmente de lucrări muzicale reprezentative, diferite ca factură, din muzica românească şi universală constituie finalitatea activităţilor de interpretare. Elevii trebuie să-şi însuşească un repertoriu propriu, utilizabil nu doar la orele de educaţie muzicală, ci şi în cadrul unor zile istorice, a unor sărbători religioase, comemorări culturale, evenimente culturale locale. Acest repertoriu trebuie alcătuit în concordanţă cu anumite condiţii şi valenţe: - axiologică – piesele trebuie să reprezinte valori autentice; - estetică – piesele au o încărcătură artistică şi estetică deosebită; - psihologică – cântecele urmăresc dezvoltarea funcţiilor psihologice şi oferă condiţii pentru afirmarea aptitudinilor şi talentelor; - morală – textele pieselor au în vedere dezvoltarea simţului social, al responsabilităţii; - educativă – repertoriul va avea valenţe educaţionale multiple; - didactică – piesele vor fi alese în funcţie de problemele concrete de limbaj muzical urmărite. Selectarea repertoriului nu trebuie să neglijeze nivelul dezvoltării vocii, auzului şi memoriei muzicale. Etapele învăţării unei noi piese muzicale. Învăţarea unui cântec se poate realiza în două moduri: 1 – după auz, prin audiere repetată şi 2 – prin solfegiere, respectiv studiere sistematică. Tradiţia veche a practicii muzicale ne-a transmis scenariul după care se desfăşoară învăţarea unui cântec nou, care cuprinde mai multe momente: momentul de cultură vocală sau corală; cel de trezire a interesului elevilor, cu rol pregătitor pentru înţelegerea conţinutului său; prezentarea piesei (titlu, compozitor, textier, genul piesei), prezentarea model de către profesor sau a unei înregistrări; analiza succintă a conţinutului, a formei, a stilului; învăţarea propriu-zisă după auz sau prin solfegiere, pe fragmente sau în forma integrală; finalul îl constituie interpretarea artistică. Prezentarea cântecului nou este momentul apropierii elevilor de noua piesă şi de familiarizarea cu conţinutul ei, constând dintr-o expunere scurtă ce cuprinde titlul, compozitorul, textierul, genul din care face parte şi câteva aprecieri asupra valorii ei artistice. Interpretarea model este făcută de profesor în forma integrală, în condiţii de concert, elevii participând la o audiţie care are o continuare – piesa audiată va urma să fie studiată şi învaţată şi interpretată de elevi. De calitatea acestei prime exemplificări depinde aderenţa la munca de însuşire a noului cântec. Analiza cântecului nou se prezintă în două etape: prezentarea conţinutului de idei şi analiza muzicală (structură, caracteristici melodice, destinaţia piesei). După ce sunt prezentaţi autorii (textierul şi compozitorul) urmează analiza conţinutului literar. Învăţarea propriu-zisă urmează un traseu metodic tradiţional atât pentru însuşirea orală cât şi pentru cea prin solfegiere : învăţarea pe unităţi arhitectonice, condiţionată de specificul lucrării ( populară, bisericească, cultă sau uşoară). În continuare se citesc şi se recită ritmic versurile, pentru ca textul să nu creeze probleme în învăţarea melodiei, apoi se va însuşi melodia primei unităţi sintactice după modelul oferit de profesor sau prin solfegiere, apoi cea secundă, care se va îmbina cu prima şi tot aşa până la însuşirea tuturor unităţilor sintactice. Se poate insista asupra fragmentelor mai dificile, care pot fi extrase şi studiate separat. Tot aici, dacă este cazul, piesa se poate descompune în elementele constitutive: melodie, ritm, versificaţie, etc. Modalităţile de repetare pentru însuşire pot alterna: individual, în grupuri diferite, în lanţ, cu întregul colectiv, în dialog, iar în final se recomandă interpretarea integrală a piesei cu toate strofele. Interpretarea artistică reprezintă finalitatea activităţii şi ne dă indicii asupra nivelului atins cu toate reuşitele sau nereuşitele lui Nu la toate lecţiile se pot urmări aceleaşi obiective, deci nu toate cântecele învăţate pot atinge stadiul superior al interpretării, acestea vor fi doar executate, solfegiate, cântate, învăţate oral, totuşi nefiind recomandată limitarea la învăţarea aproximativă, superficială, mediocră ce poate compromite înţelegerea piesei, a valorii ei artistice. Practica instrumentală reprezintă o altă modalitate de dezvoltare a capacităţilor interpretative, ce o poate completa pe cea vocală, fără a o substitui, aceasta urmărind un plan mult mai extins ce are în vedere în mod prioritar cultivarea vocii. Practica instrumentală se recomandă mai ales în cazul elevilor cu deficienţe vocale sau de auz, fiind totuşi o alternativă condiţionată de mulţi factori: procurarea de către elevi a instrumentelor necesare; cunoaşterea instrumentului respectiv de către educator; dublarea în anumite condiţii a activităţilor şcolilor de muzică sau cercurilor de la cluburile copiilor. Este necesar ca în şcoli să se poată organiza cercuri de muzică instrumentală, care oferă condiţii pentru adaptarea acestora la ceriţele şi la condiţiile concrete ale educaţiei muzicale, ele stimulând interesul copiilor şi lărgesc orizontul lor muzical. Practica instrumentală poate fi de un real ajutor copiilor disfonici, băieţilor în perioada mutaţiei şi pentru cei cu slabe dotări în ceea ce priveşte vocea şi auzul muzical. 02. METODICA DEZVOLTĂRII CAPACITĂŢILOR DE RECEPTARE A MUZICII ŞI DE ÎNSUŞIRE A ELEMENTELOR ESENŢIALE ALE CULTURII MUZICALE Dezvoltarea capacităţilor de receptare a muzicii reprezintă unul dintre principalele obiective ale educaţiei muzicale şi un argument esenţial al schimbării disciplinei nu numai în denumirea, cât în conţinutul ei. Obiectivul urmăreşte să înlesnească elevilor înţelegerea frumosului muzical şi integrarea acestuia în propria viaţă, în comportamente morale, sociale, culturale. Înţelegerea muzicii este un proces complex senzorial, cognitiv, emoţional, voliţional şi se realizează, în primul rând, prin audiţii muzicale organizate metodic. Audiţia a apărut după crearea aparaturii de înregistrare şi redare mecanică a muzicii, pedagogii salutând acestă nouă apariţie – George Breazul şi Mihail Posluşnicu – au subliniat la timpul lor necesitatea ascultării muzicii în activităţi educative, prin intermediul fonografului. Pedagogul Alexandru Trifu prezintă două sensuri ale receptării: psihologic – bazat pe descriere şi explicare şi estetic – bazat pe apreciere şi selecţie. Edgar Willems distinge trei tipuri e receptivitate: senzorială (cuprinde: senzaţii, memorie psihologică), auditivă (cuprinde: dorinţe, emoţii, imaginaţie) şi mentală – inteligenţa auditivă ( cuprinde: comparaţii, judecăţi, memorie intelectuală, conştiinţă sonoră şi imaginaţie constructivă). Profesorii trebuie să-i înveţe pe elevi cum să se familiarizeze, cum să trăiască opera de artă, cum să o asculte, cum să descopere şi să pregătească etapa următoare a receptării şi să-şi poată justifica emoţia şi atitudinea de acceptare sau de respingere. Limbajul muzical este comparat cu cel vorbit, ambele având un lexic specific, o morfologie, o sintaxă proprie, raportând cuvântul la motivul muzical, fraza literară la cea muzicală, a perioadei muzicale la paragraful literar. Perceperea muzicii constituie obiectivul central al educaţiei muzicale, fiind mai important decât cel care priveşte interpretarea şi aceluia referitor la cunoaşterea elementelor de limbaj, toate subordonându-se primului – dezvoltarea capacităţilor de receptare a muzicii. D.p.d.v. al receptării muzicii distingem cel puţin două categorii de auditori: cei care devin specialişti sau desfăşoară o activitate profesionistă de analiză a unor lucrări şi cei care se iniţiază. Percepţia muzicală nu se poate face decât prin audierea, aprecierea estetică, psihologică, filosofică şi înţelegerea unor lucrări muzicale reprezentative. Premisele dezvoltării capacităţilor de receptare sunt proiectate de muzicianul-pedagog Dmitri Kabalevski în etapa preşcolară, când copii sunt obişnuiţi cu cele trei mari genuri de muzică: marşul, cântecul de joc şi cântul vocal. Drumul dezvoltării capacităţilor de receptare urmează să aibă un mers gradat de la necunoscut la cunoscut, de la simplu la complex, de la uşor la greu şi se bazează în principal pe audiţie şi pe lărgirea orizontului de cunoaştere şi cultură, determinat de contactul direct cu opera de artă. Acest antrenament specific începe de la a-i învăţa pe elevi să asculte, să audă conştient şi să descopere legătura dintre titlul şi conţinutul unei piese muzicale audiate, pornind de la cele mai simple cântece şi piese instrumentale sau orchestrale. Se parcurg etape progresive de sesizare a caracterului general al pieselor (solemn, vesel, trist), de descoperire a unor elemente melodice, ritmice, dinamice, structurale, timbrale, armonice şi de identificare a unor trăsături specifice ale unor lucrări mai dezvoltate. Se continuă cu exerciţii de recunoaştere a unor teme muzicale învăţate sau prezentate de îndrumător, de extragere a unor motive, teme, fraze melodice reprezentative şi accesibile şi de urmărire a acestora în fluxul sonor al lucrărilor ample din care au fost preluate. Însuşirea anumitor motive, teme, tronsoane muzicale se poate face prin solfegiere şi prin învăţarea după auz, astfel solfegierea devine un element esenţial în dezvoltarea capacităţilor de receptare a lucrărilor din care sunt extrase aceste teme şi motive. Recunoaşterea în audiţii a unor elemente de limbaj muzical înlesneşte procesul de receptare a mesajului lucrărilor. Receptarea trebuie să asigure un adevărat transfer al unor idei, trăiri şi sentimente ale lucrării muzicale în propria trăire a auditorilor, fapt ce contribuie la dezvoltarea gândirii muzicale a elevilor. Ca şi în cazul literaturii, educaţia muzicală nu îşi propune să uniformizeze receptarea, şcoala asigură dezvoltarea primului nivel de receptare. În similitudinea acestor arte, muzica şi literatura, putem evidenţia relaţia dintre expresivitatea literară şi cea muzicală, prin corelarea melodiei cu textul literar şi cu titlul precum şi paralelismul dintre elementele de sintaxă literară şi muzicală, textele ajutând la delimitarea acestora, de la rândul melodic şi fraza muzicală până la formele complexe ce cuprind expoziţia, dezvoltarea şi concluzia. Un rol deosebit în dezvoltarea capacităţilor de receptare a muzicii îl au lucrările programatice, unele chiar destinate copiilor: Petrică şi lupul – Serghei Prokofiev; Simfonia jucăriilor – Leopold Mozart; opera Capra cu trei iezi – Alexandru Zirra. O importanţă deosebită în dezvoltarea capacităţilor de receptare o are atenţia auditivă, care este o facultate intelectuală care se formează în timp şi prin exerciţii. Primele activităţi pentru dezvoltarea atenţiei auditive sunt: familiarizarea elevilor cu creaţii diferite ca gen şi modalitate de exprimare (muzică vocală, instrumentală, orchestrală, programatică, neprogramatică), dezvoltarea interesului şi a capacităţii de a asculta conştient şi activ anumite fragmente sau lucrări muzicale, încurajarea unor opinii personale despre muzica ascultată, etc. Receptarea muzicii are la bază audiţia, care trebuie să depăşească faza de ascultare pasivă; deosebirea dintre ascultare şi audiţie, spun metodiştii, constă în complexitatea celei de-a doua, în profunzimea şi extinderea ei spre alte funţii, culturale, educative, axiologice, psihologice, etc. Roger Blin în lucrarea Practica educaţiei în şcoala elementară (Paris, 1969) face distincţia dintre ascultare şi audiere: ascultarea s-ar rezuma la sonorităţile înconjurătoare care nu necesită procese intelectuale şi voliţionale, pe când audierea este un proces intelectual complex, conştient, dirijat şi cu mari beneficii cognitive. Pedagogii disting trei tipuri generale de ascultare: ascultarea pasivă (fără implicare verbală sau nonverbală), ascultarea activă (practicată de elevi de la vârste mici) şi ascultarea empatică (implică înţelegerea şi simţirea celui care transmite un mesaj). D. Kabalevski spune că a audia muzica echivalează cu a o simţi. Metodica audiţiei este în curs de configurare, fiind o preocupare a multor specialişti din diferite ţări. În practica muzicală actuală putem distinge mai multe tipuri de audiţie, clasificate după anumite criterii: audiţia care precede momentul învăţării unui cântec, înlocuind interpretarea model; audiţia utilizată în fixarea unui cântec, folosită ca element de referinţă pentru interpretarea realizată de elevi şi ea în care obiectivul se centrează pe receptarea conţinutului unei lucrări numai prin audiere. În afara celor două tipuri mai putem enumera şi audierea interpretărilor proprii, sau ale colegilor, audierea unei piese asemănătoare cu cea însuşită. După cum se poate remarca, audiţia îşi poate găsi locul în orice moment al lecţiei. Roger Blin distinge alte două tipuri diferite de audiţie, în funcţie de scopul urmărit şi de forma în care se desfăşoară: - prezentarea cu caracter pregătitor; - prezentarea directă, în care elevul trebuie să descopere singur un anumit element, urmată de comentariu; în următoarea oră audiţia va fi comentată, însoţită de solfegierea sau fredonarea motivelor caracteristice; cea de-a treia reluare se face fără nici o pregătire, ea fiind integrată în evaluare. Tot R. Blin propune evitarea orei fixe pentru audiţie şi găsirea momentului adecvat pentru desfăşurarea ei. Pentru a asigura caracterul de „spectacol” al lecţiilor de educaţie muzicală, este bine ca audiţia să constituie o „surpriză” pentru elevi. Metodiştii recomandă (nu impun) următoarele momente importante ale audiţiei: introducerea ce înclude sarcina concretă încredinţată elevilor, pe baza căreia va avea loc analiza unor elemente specifice; audiţia propriu-zisă, care poate fi şi fragmentară în cazul repetării ei în final; comentarea unor elemente audiate; reaudierea lucrării integrale, urmată de aprecierea artistică. Introducerea are rolul de a-i pregăti pe elevi pentru această activitate specifică, de a-i face apţi să urmărească cu atenţie şi cu interes şi să recepteze lucrarea sau fragmentul propus. Metodele cele mai adecvate pentru acest moment pregătitor sunt explicaţia şi conversaţia, care, pentru a crea starea emoţională necesară, trebuie să aibă acele forme adecvate, poetice chiar; se poate anunţa titlul lucrării, autorul ei şi interpretul. Excepţiile pot fi atunci când dăm sarcina elevilor de a recunoaşte singuri elementele de prezentare (titlul, compozitorul, interpretul), dacă ele au făcut obiectul unor audiţii mai vechi. Experienţa a demonstrat eficienţa încluderii în acest moment pregătitor a recapitulării materialului tematic muzical abordat, chiar şi în mod fragmentar. Tot aici intră şi formularea sarcinii pe care o au de îndeplinit elevii, care trebuie să fie clară, concisă, să stimuleze procesul auditiv propriu-zis şi să stârnească interesul elevilor. Finalizarea acestui moment pregătitor îl constituie asigurarea liniştii şi a mediului favorabil de desfăşurare a activităţii. Profesorul poate sugera elevilor că în timpul audiţiei nu sunt în sala de clasă ci într-o sală de concert, cu deosebirea că aceştia au de urmărit anumite aspecte concrete, ce sunt sugerate de educator şi vor fi discutate ulterior. Audierea propriu-zisă echivalează cu depistarea imaginilor muzicale cuprinse în lucrarea propusă; aceste elemente nu se lasă uşor descoperite, uneori fiind nevoie de reluarea unor audiţii, fie în cadrul aceleiaşi ore sau într-o oră viitoare. Efectele educative deosebite se por obţine prin înlocuirea în audiţii a înregistrărilor mecanice cu interpretările pe viu ale profesorului, elevii au astfel un element în plus pentru înţelegerea muzicii, faptul că ea este „creată” de instrumentul sau de vocea unui interpret care le este cunoscut, acesta prezentând şi modalitatea concretă de interpretare, de descifrare a unei partituri. Este importantă şi constatarea de către elevi a legăturii dintre forma scrisă (partitura) şi cea auzită (interpretată) a lucrării muzicale şi a concentrării interpretului, similară într-o oarecare măsură cu cea a ascultătorului; ipostaza de interpret a profesorului va dubla pe cea de ascultător model pentru elevi. Comentarea şi analizarea unor elemente audiate în lucrare reprezintă faza următoare, care nu va lipsi din activitate, chiar daca nu există garanţia că elevii vor reuşi în demersul lor; comantarea de către elevi poate reprezenta un excepţional feed-back, dându-le posibilitatea de a cunoaşte reacţiile ascultătorilor, lipsurile lor, care, uneori mai ţin şi de posibilitatea de a exprima verbal ceea ce simt ei. Comentariile trebuie să fie cât mai diverse şi uneori trebuie încurajate, evitând formele dogmatice, exclusiviste. O mare importanţă trebuie acordată însuşirii unor elemente de limbaj verbal specifice muzicii, în lipsa lor elevii neavând curajul să participe la comentarea pieselor muzicale. Comentarea trebuie coordonată de profesor pentru a nu genera discuţii în afara subiectului şi va evita laturile teoretizante. Aprecierile elevilor pot avea în vedere elementele specifice ale lucrării audiate: genul de muzică, forma piesei, caracterul vocal sau instrumental, elemente timbrale, stilul, modalităţi de exprimare artistică, elementele melodice, ritmice, asemănări şi deosebiri dintre lucrarea audiată şi altele cunoscute de elevi. Reluarea integrală a audiţiei se impune pentru întoarcerea de la raţional la emoţional, aceasta reprezintă o fază superioară de receptare, îmbogăţită prin relevarea unor especte discutate dar şi de reabordarea a ceva cunoscut, când elevii deţin deja elemente suplimentare despre piesa audiată. Aprecierea artistică reprezintă un adevărat corolar al audiţiei şi ea ne dă măsura culturii muzicale a elevilor, se concretizează în atitudinea lor faţă de muzică, faţă de valorile ei. La clasele mici se poate utiliza prezentarea paralelă a unor texte poetice ale unor cântece recitate, declamate şi apoi cântate cu trăirea şi expresivitatea necesare. Pentru a obişnui elevii cu analizele de structură putem folosi paralelismul vers – rând melodic, refren literar – refren muzical, strofă literară – strofă muzicală. Concluziile activităţii trebuie să vizeze ancorarea audiţiei în lanţul altor activităţi culturale şi să anticipeze viitoare forme similare şi recomandarea unor audiţii mediatizate, participarea la unele manifestări specfice, lecturi şi audiţii suplimentare. Repertoriul audiţiilor muzicale şcolare este foarte divers şi depinde înprimul rând de ciclul şcolar: - la ciclul primar domină cântecele cu structuri simple, jocuri populare, basme muzicale, cântece din folclorul copiilor; - ciclul gimnazial utilizează piese din repertoriul recomandat pentru ciclul primar, dar pentru a fi abordate din alte unghiuri, piese populare specifice principalelor specii folclorice (cântece de joc, colinde, melodii instrumentale de joc, etc), piese de factură cultă (lieduri, dansuri instrumentale, rapsodii, orerete, fragmente din opere, balete, etc), cântări bisericeşti (tropare, antifoane, condace, axioane), piese adecvate de muzică uşoară şi de divertisment; - ciclul liceal îşi restrânge aria şi se bazează pe marea creaţie de factură cultă europeană şi românească. Pentru reuşita audiţiilor şcolare condiţiile de bază sunt: accesibilitatea pieselor propuse, valoarea lor incontestabilă, inclusiv d.p.d.v. interpretativ şi dezvoltarea interesului elevilor pentru a continua ridicarea ştachetei abordării repertoriale. Practica a evidenţiat diferite procedee care au rolul de a trezi interesul elevilor: concursuri ghicitori periodice, care pot avea ca obiect recunoaşterea instrumentului, a tipului de muzică, a unor teme sau elemente sintactice şi morfologice muzicale, etc. În ceea ce priveşte timpul alocat audiţiei, au fost formulate câteva soluţii care consideră că acesta poate fi extins progresiv printr-un antrenamant consecvent al elevilor, pornindu-se de la spaţiul câtorva minute, cât durează de obicei un cântec simplu la clasele primare, până la cca 10 minute la sfârşitul acestui ciclu. Acest spaţiu va creşte cu fiecare clasă gimnazială, fiind condiţionat de subiectul abordat şi de obiectivele operaţionale ale fiecărei lecţii. Importantă rămâne prezenţa în fiecare lecţie din ciclul gimnazial şi cel liceal a componentei auditive a subiectului şi urmărirea realizării obiectivelor ce au în vedere receptarea şi cultivarea sensibilităţi, imaginaţiei şi fanteziei. Dezvoltarea capacităţilor de receptarea este strâns legată de procesul de culturalizarea muzicală a elevilor şi are un rol deosebit în dinamizarea gândirii şi în activizarea simţirii lor. Accentul cade pe lărgirea orizontului cultural prin intermediul audiţiilor care oferă prilejul cunoaşterii nemijlocite a marilor valori ale literaturii muzicale occidentale şi româneşti. Trebuie reţinut şi aportul deosebit al cunoaşterii vieţii şi activităţii unor compozitori la formarea de percepţii privind rolul muncii, al voinţei şi al unor calităţi morale de excepţie în dvenirea lor umană şi artistică. 03. METODICA REALIZĂRII OBIECTIVULUI PRIVIND CUNOAŞTEREA ŞI UTILIZAREA ELEMENTELOR DE BAZĂ ALE LIMBAJULUI MUZICAL În ultima vreme a fost acceptată existenţa a patru limbaje specifice: uzual, poetic, ştiinţific şi muzical, eliminând pe nedrept din această clasificare limbajul plastic şi coregrafic, care nu se aseamănă cu nici unul din cele enumerate anterior, pentru că, în primul caz se operează cu forme şi culori, iar în al doilea cu gesturi şi mişcări, acestea întrunind toate condiţiile de comunicare ale celorlalte. Fiecare dintre aceste limbaje şi-a făurit în evoluţia lor forme specifice de exprimare, limbajul muzical find considerat cel mai „internaţional” dintre ele şi rezultă din infinitele combinaţii ale relaţiilor dintre sunete, generând melodia, ritmul, dinamica, tempoul, timbrul, armonia, polifonia, structura arhitectonică, etc. Observăm două niveluri diferite de cunoaştere ale acestor elemente de limbaj, în funcţie de statutul profesionist al auditorului sau de integrarea unor elemente muzicale în cultura generală, astfel fiind condiţionaţi să deosebim două forme diferite de abordare a elementelor de limbaj muzical. Aceste elemente de limbaj muzical trebuie transformate în pretexte pentru dezvoltarea capacităţilor de receptare şi interpretare a muzicii. Spre deosebire de primele trei limbaje, cel muzical şi cel plastic sunt universale, nefiind condiţionate de bariere lingvistice, având avantajul de a nu se limita la descrieri concrete ci de a surprinde stări, dispoziţii, trăiri sufleteşti ale creatorilor, pe care auditorul le descoperă, le receptează, dacă este apt să facă această operaţie. Lucrările muzicale descriptive, programatice dovedesc o mare eficienţă în deprinderea cu aceste elemente, lucrările care redau elemente onomatopeice - ciripitul păsărilor, neastâmpărul mării, neobişnuitul peşterilor şi al altor fenomene ale naturii, petreceri populare, etc. Cunoaşterea elementelor de limbaj este modalitatea apropierii de înţelesurile lucrărilor muzicale, devine obligatorie pentru interpreţi, cu condiţia să se realizeze la cel mai înalt nivel. Pentru selectarea corespunzătoare a parametrilor acestui obiectiv pentru învaţamântul general este necesară raportarea lor le celelalte obiective cadru ale educaţiei muzicale, rezultând din acest amestec organizat strictul necesar de elemente de limbaj muzical preconizate a fi cunoscute de elevi pe parcursul a celor trei mari cicluri şcolare. Forma concretă şi complexă de reprezentare a elementelor de limbaj este notaţia muzicală ce cuprinde forma vizuală completată de forma auditivă, sonoră. Cunoaşterea notaţiei şi a elementelor de scris-citit muzical necesită o activitate îndelungată, pentru că ea presupune formarea deprinderilor de solfegiere, de dezvoltare a auzului, a simţului ritmic, melodic şi armonic. În cazul scrisului muzical nu trebuie uitată apariţia elementului nou: denumirea simbolului care întruneşte mai multe calităţi – înălţime, durată, etc. Aceste conţinuturi revin concentric în ciclul primar, gimnazial şi liceal şi nu trebuie însuşite ca simple definiţii, elevul trebuie deprins să opereze conştient cu aceste elemente atât în activitatea de înterpretare cât şi în cea de receptare. Ciclul primar se bazează pe elementele intuitive din perioada premergătoare notaţiei muzicale, se limitează la cunoaşterea sunetelor gamelor Do major şi la minor, a intervalelor de T şi St, a principalelor valori de note (pătrime, optime, doime), a nuanţelor de bază (p, f, mf, mp), a celor mai frecvenţi termeni de mişcare (Allegro, Moderato, Andante), a formei strofice cu refren din cântecele cele mai simple. Ciclul gimnazial poate relua în forma concentrică elementele de limbaj din ciclul primar, revenind asupra elementelor melodice, adăugând sunetele re, mi, fa, sol din octava a II-a şi si, la sol din octava mică( clasa a V-a), semnele de alteraţie, tonalităţile cu o alteraţie la cheie (clasa a VI-a), apoi cu două alteraţii (clasa a VIII-a). La clasa a VII-a se abordează o formă cvasisistematizată a organizărilor sonore modale, a scărilor şi modurilor specifice muzicii populare româneşti. Domeniul metro-ritmic evoluează cu şaisprezecimi şi note întregi, punctul de prelungire, măsurile de 2, 3, 4 pătrimi şi formule anacruzice (clasa a V-a), contratimpi şi sincope (clasa a VI-a), trioletul, măsurile de 2, 3, 4, 5, 6 optimi, ritmul măsurat şi nemăsurat (clasa a VII-a), expresivitatea ritmului muzical (clasa a VIII-a). Tempoul şi dinamica se reiau la clasa a V-a cu precizările nuanţelor uniforme şi se dezvoltă la clasa a VI-a cu elementele de accelerare-rărire a mişcării, diminuare-creştere progresivă a intensităţii. Cunoaşterea timbrurilor porneşte de la clasa a V-a cu distingerea vocilor de copii , de femei, de bărbaţi şi a principalelor familii de instrumente, la clasa a VI-a se face diferenţierea sonorităţilor corului de voci egale de cele ale corului mixt şi ale instrumetelor orchestrei simfonice; la clasa a VII-a se continuă cu sonorităţile tarafului şi orchestrei de muzică populară, ale fanfarei şi a formaţiilor de muzică uşoară, iar la clasa a VIII-a cu sonorităţile orchestrei simfonice Identificarea elementelor de structură arhitectonică la clasa a V-a se completează cu cele de identificarea intuitivă a rândului melodic din cântecele populare, la clasa a VI-a se ajunge la identificarea temei muzicale şi a formelor simple, monopartite, bipartite şi tripartite de tipul A – B – A; la clasa a VII-a cunoaşterea elementelor componente ale operei, operetei şi baletului şi diferenţierea formei fixe de cea liberă din muzica populară românească. Programele pentru clasa a IX-a reiau în mod concentric o bună parte a elementelor de limbaj muzical şi adaugă altele noi cum ar fi procedeele componistice, raporturile dintre armonie, polifonie, sincretismul artelor, genurile muzicale renascentiste şi din perioada Barocului (missa, motetul, concerto grosso, cantata), dansurilor instrumentale şi simfonice. La clasa a X-a se renunţă la cele patru obiective existente la clasa a IX-a, eliminând cunoaşterea elementelor de limbaj, dezvoltarea culturii muzicale, a sensibilităţii, reducând educaţia muzicală doar la receptarea şi analizarea unei varietăţi de creaţii muzicale şi folosirea interpretării muzicale ca modalitate de exprimare artistică şi/sau folosirea unor limbaje pentru redarea imaginii muzicii receptate. Deşi oferite doar ca sugestii, multe din piesele repertoriului de cântece sunt deja cunoscute elevilor din clasele primare şi gimnaziale şi oglindesc orizontul lor. Noţiunile muzicale, termenii de specialitate, informaţiile despre genurile muzicale, compozitori, opere, curente, stiluri, şcoli, instrumente, completeză elementele propriu-zise de limbaj muzical şi ajută la cunoaşterea şi înţelegerea muzicii. ACTIVITĂŢI SPECIFICE PENTRU CUNOAŞTEREA ŞI DEPRINDEREA PRACTICĂRII ELEMENTELOR DE LIMBAJ MUZICAL Forma complexă şi diversă sub carea se prezintă elementele de limbaj muzical determină compartimentarea lor şi tratarea lor separată d.p.d.v metodic. 1. Dezvoltarea simţului melodic. Muzicienii au evidenţiat rolul deosebit al melodiei, ea fiind cel mai expresiv element şi având o excepţională âncărcătură emoţională. Melodia constituie primul element de limbaj muzical al programei de educaţie muzicală, cu subcomponentele ei: sunete, formule melodice, intervale, scări pentatonice, moduri populare, alteraţii, tonalităţi majore şi minore până la două alteraţii constitutive, îmbinarea cu textul litarar, semnificaţiile estetice ale unor formule melodice, etc. Principalele activităţi pentru dezvoltarea simţului melodic încep cu exerciţiile de diferenţiere a anumitor înălţimi ale sunetelor (înalte, joase, mijlocii), cu cele de receptare a mersului melodic (sunete repetate, ascendente – alăturate sau depărtate, descendente – alăturate sau depărtate) şi continuă cu exerciţiile şi cântecele în scări pentatonice, în moduri şi tonalităţi. Intonarea justă a înălţimilor ce generează melodia şi trecerea la elementele de notaţie muzicală trebuie precedate de exerciţiile care vizează dezvoltarea capacităţii elevilor de a recepta şi a reda raporturile de înălţime. S-au propus de-a lungul timpului anumite procedee cu ajutorul cărora să se însuşească înălţimea sunetelor în etapa premergătoare învăţării notaţiei muzicale. Cel mai răspândit este fonomimia – indicarea prin 7 gesturi şi poziţii ale mâinii drepte a celor 7 sunete ale gamei Do major. Printre cei care au promovat acest procedeu se numără John Curwen, care foloseşte poziţii diferite ale degetelor şi pumnului mâinii drepte şi Maurice Chevais, care utilizează poziţia mâinii drepte ridicatăla diferite înălţimi ale corpului, începând de la piept până deasupra capului. Procedeul este controversat chiar dacă a intrat în inventarele unor sisteme educaţionale, ca cel al lui Kodaly, care a adăugat semne specifice pentru sunetele Fa diez, Sol diez şi Si bemol, acomodând fonomimia la sistemul modal. Un alt procedeu este cel numit scăriţa sau scara papagalului; ambele se desenează pe tablă, sau pe planşetă, cea de-a doua scăriţă având în partea stângă notele pe scară, iar în partea dreaptă notele pe arpegiu, forma completă dezvoltându-se pe măsură ce sunt studiate noile sunete ale scării. Specialiştii români au adaptat scăriţa la principiul modalismului românesc, sunetele apărând în ordinea prepentatoniei şi pentatoniei modale: sol, mi, la, do, re, fa, do2, si. George Breazul a găsit o altă soluţie ingenioasă şi plastică: desenarea unor „valuri”, corespunzătoare mersului melodiei notată în partea de jos a filei, în acest caz „valurile” sugerează copiilor mersul ascendent sau descendent al melodiei. Alte elemente ajutătoare pentru formarea simţului melodic sunt instrumentele muzicale – jucării acordate, clopoţeii Montessouri (opt clopoţei care redau fiecare din cele opt sunete ale gamei, scrise pe ei), xilofoanele, metalofoanele sau chiar pahare ori sticle cu cantităţi diferite de apă, etc. Exerciţiile melodice, derivate din cântece, au un rol important în formarea simţului melodic, care au în vedere: intervale, scări, moduri, semne de alteraţie, tonalităţi, urmăresc în general patru procese: recunoaşterea, explicarea, intonarea şi reprezentarea grafică. Aceste exerciţii diferă în funcţie de cele două etape: etapa premergătoare notaţiei când baza o constituie cântecele învăţate şi exerciţiile desprinse din ele; etapa învăţării notaţiei muzicale care începe cu portativul, cu cheia Sol, învăţarea notelor în ordinea apariţiei lor în sistemul modal (sol, mi, la, do, re, fa, do2, si), continuând cu gama şi arpegiul, intervalele, alteraţiile, ajungând la tonalităţile cu alteraţii constitutive. Tonalitatea Do major fiind un model, atunci se impune insistenţa asupra construcţiei sale şi a elementelor specifice. În ciclul gimnazial problemele legate de melodie se dezvoltă concentric reluându-se sunetele învăţate în clasele primare la care se adaugă alteraţiile; pot apărea dificultăţi la predarea semnelor de alteraţie, ele generând alte tonuri şi semitonuri. Procedeele de abordare a alteraţiilor sunt multiple. a. Cântarea de către profesor a gamei sau a unui cântec ştiut de elevi, pe note şi în care modifică înălţimea unui sunet, cerând elevilor să identifice elementul nou. La repetarea execuţiei elevii vor sesiza singuri că sunetul a fost cântat mai sus sau mai jos decât cel normal. b. Un alt procedeu îl constituie intonarea cântecului nou de către profesor cu insistenţă asupra sunetului alterat, care apoi este extras, analizat ca formă grafică şi d.p.d.v al efectului produs, după care elevii vor învăţa şi ei piesa, insistându-se asupra cântării corecte a sunetului alterat. Însuşirea conştientă a intervalelor muzicale constituie o sarcină importantă, recunoaşterea şi intonarea lor începând din perioada oral-intuitivă şi continuând în clasa aV-a cu o abordare sistematică teoretică şi practică. Elevii trebuie deprinşi să gândească raportul de înălţime dintre cele două sunete, acesta fiind căutat întâi aritmetic şi înţeles din denumirea intervalelor dată de numeralele ordinale din limba latină. Etapa următoare o reprezintă intonarea lor, la început cu ajutorul scării, intonează iniţial în minte şi sunetele intermediare. De exemplu, intervalul re – la va fi exersat astfel: profesorul cântă baza re şi elevii gândesc sunetele intermediare mi – fa – sol şi cântă sunetul la. La intonare directă se poate ajunge prin parcurgerea în formă dialogată – profesor – elev, a intervalelor de primă, secundă ↑ şi ↓, terţă ↑ şi ↓, cvartă ↑ şi ↓ şi se continuă cu celelalte intervale. O importanţă deosebită o are intonarea intervalelor de 2M şi 2m, pe care se sprijină intonarea celorlalte, intervalele mari putând fi găsite şi cu ajutorul arpegiului. Deoarece elevii pot întâmpina dificultăţi în înţelegerea fenomenului complex al tonalităţii, practica recomandă folosirea, pentru început, doar a noţiunii de gamă şi a celei de tonică, astfel putând fi reluate exerciţiile pentru recunoaşterea tonicii începută în clasele primare şi continuată în cele gimnaziale, prin procedeele cunoscute, la care vom adăuga imitarea unui acompaniament de tip ison, cântarea tonicii în dialog, fie pe grupe de elevi, fie alternativ. Înţelegerea corectă a construcţiei gamelor Do major şi la minor, a caracteristicilor acestora, a asemănărilor şi deosebirilor dintre ele, reprezintă o temelie solidă pentru abordarea celorlalte tonalităţi propuse pentru ciclul gimnazial (Sol major – mi minor; Fa major – re minor; Re major – si minor; Si b major – sol minor). Analiza gamei se va realiza şi d.p.d.v. sonor dar şi grafic, notată pe tablă şi în caietele elevilor pentru a descoperi caracteristicile: tonica, terţa tonicii, locul tonurilor şi al semitonurilor. Analiza comparată a gamelor Do major şi la minor ajută la înţelegerea relaţiei de înrudire dintre ele – game relative, folosind aceleaşi sunete dar organizate altfel, în funcţie de tonici aflate la distanţă de terţă mică una de cealaltă, precum şi a construcţiei următoarelor perechi de game relative. Trecerea spre celelalte tonalităţi se poate realiza prin mai multe procedee: prin intermediul tetracordurilor, a înlănţuirii tonalităţilor prin cvinte ↑ şi ↓, sau a transpunerii structurii de toniri şi semitonuri, ş.a.m.d. Practica muzicală a impus procedeul prezentării succesive a unui cântec în tonalitatea considerată model – Do major sau la minor – şi în cea care urmează a fi abordată, astfel elevii descoperă cu uşurinţă că melodia este aceeaşi dar este cântată mai sus sau mai jos, ceea ce deschide drumul spre elementul nou, elevii descoperă noua tonică, noua tonalitate, numele acesteia şi specificul pe care îl prezintă. Abordarea tonalităţilor până la cele cu două alteraţii oferă elevilor o nouă perspectivă asupra cadranului tonal, care poate fi prezentat sumar, mai ales asupra spectrului tonalităţilor abordate de literatura muzicală. Pentru tonalităţile minore programa elimină varianta melodică, dar aceasta poate fi prezentată succint alături de variantele naturală şi armonică. Aceasta din urmă este mult mai prezentă în lucrările muzicale, de aceea este abordată şi în activitatea educaţională prin mai multe modalităţi: - intonarea unui cântec scris în la minor, cunoscut de elevi, cu modificarea sunetului specific – sol #; - extragerea scării din piesa ce urmează a fi studiată; - intonarea directă de către propunător a noii piese ce conţine varianta armonică a gamei şi intuirea auditivă a elementului nou. Scările şi modurile populare duc şi ele la dezvoltarea simţului melodic al elevilor, pornind de la clasele primare (sol, mi, la, do, re, fa, do2, si), continuă la clasele gimnaziale prin studierea cântecelor populare în scări pentatonice şi moduri populare, la clasa a VII-a se realizează o prezentare sistematică şi reprezentativă a sistemului modal. O fază superioară a exerciţiilor de intonaţie ce precede solfegierea este intonarea melodică a unei piese noi, cu dificultăţi intonaţionale, fără a ţine seama de ritmul ei, aceasta realizându-se pe fragmente, pornind de la cele simple, în formă integrală, sau prin modificarea tempoului în primele execuţii, ajungând la final la viteza firească a piesei. Concluzionând putem spune că dezvoltarea simţului melodic se conjugă cu învăţarea unor exemple muzicale reprezentative şi valoroase din litaratura muzicală. 2. Dezvoltarea simţului ritmic. Este cunoscut faptul că ritmul reprezintă unul dintre elementele de bază ale muzicii, evoluând de la manifestătile oamenilor primitivi şi ale copiilor, ontogeneza şi filogeneza confirmând primatul ritmului. Predispoziţia copiilor pentru ritm şi mişcare constituie un mare avantaj pentru educaţia muzicală, educatorului rămânându-i obligaţia de a conştientiza formarea deprinderilor de utilizare a elementelor ritmice utile interpretării şi receptării muzicii, de a sincroniza practicarea ritmului cu scrierea şi decodificarea lui. Emile Jaques-Delcroze, în lucrarea Ritmul, muzica şi educaţia (1920), remarcă faptul că ritmul şi mişcarea ca elemente de temelie ale educaţiei asigură sănătatea fizică şi mentală. Euritmia ca mişcare pentru educaţia artistică ia naştere în 1924, pornind de la mişcările invizibile care stau la originea expresiei muzicale, teoretizată mai târziu, în 1926, de Rudolf Steiner în lucrarea Euritmia, unde descrie cum reacţiile interioare ale părţii dinamice a fiinţei umane sunt reproduse prin mişcări, gesturi şi atitudini corporale, exemplificând acestea prin punerea în scenă a unor lucrări proprii numite drame – mistere. D.p.d.v. metodic şi în domeniul dezvoltării simţului ritmic apar cele două faze, prezente în toate domeniile educaţiei muzicale: I – oral – intuitivă; II – perioada notaţiei. I. Activităţile specifice în prima perioadă sunt: perceperea ritmului din cântecul audiat, însoţit de bătăi din palme, cu degetul în bancă sau în diferite instrumente de percuţie simple (tobiţe, xilofon, clopoţei, trianglu, metalofon), mersul ritmic, recunoaşterea principalelor durate ale sunetelor şi aplicarea lor în exerciţii, dictări ritmice, dirijatul intuitiv în măsurile simple şi apoi în cele compuse. Cele mai simple exerciţii prin care elevii iau cunoştinţă cu duratele ritmice se realizează prin următoarele activităţi: recitarea ritmică a textului cântecelor; sesizarea şi reprezentarea prin gesturi a duratelor lungi sau scurte; executarea unor bătăi ritmice corespunzătoare duratelor sunetelor; asocierea unor formule ritmice cu diferite activităţi specifice (marşul, mersul locomotivei, legănatul copilului, bătăile ciocanului, etc), distingerea duratelor de un timp, de jumătate de timp şi de doi timpi. Metodic aceste exerciţii se realizează, în cazul măsurilor de patru timpi, prin următoarele secvenţe: - executarea de către educator a unei succesiuni de patru pătrimi, pe care elevii le repetă precizându-le numărul; - propunătorul execută o succesiune de opt optimi, însoţite de bătăi din palme sau în bancă, marcând timpul şi care sunt repetate de elevi sesizând numărul sunetelor şi duratelor de jumătate de timp; - educatorul execută o succesiune de două doimi însoţite de bătăi din palme, marcând timpul şi sesizând numărul sunetelor şi durata fiecăruia; - apoi se face prezentarea orală a denumirii duratelor de pătrimi şi optimi. Experienţa a reliefat faptul că elevii îşi însuşesc mai uşor elementele ritmice după intuirea lor prin descompunere şi executare prealabilă în această formă. D.p.d.v al ordinii valorilor de note propuse elevilor spre însuşire se disting trei etape diferite: şcoala germană porneşte de la nota întreagă şi de la măsura de 4/4; şcoala franceză acordă prioritate valorii de pătrime; şcoala românească, reprezentată de George Breazul, Constantin Brăiloiu şi Emilia Comişel, pornind de la folclorul copiilor sugerează o soluţie mai apropiată de psihologia copiilor români pornind de la pătrime, optime şi măsura de două pătrimi. II. Activităţile specifice din perioada notaţiei sunt: învăţarea valorilor de note, încadrarea în măsuri, tactarea lor, studierea anacruzei, sincopei, contratimpului, măsurile de 2, 3, 4, 6 şi 5 optimi, diviziuni excepţionale, trioletul, ritmul nemăsurat specific muzicii bisericeşti şi doinei. Cele mai frecvente exerciţii din perioada notaţiei sunt: reprezentarea grafică a duratei (a – sesizarea duratei; b – prezentarea semnului duratei şi scrierea lui pe tablă, în caietele elevilor;c – denumirea semnelor de durată - pătrimi, optimi, doimi); studierea şi însuşirea practică a măsurilor, care sunt denumite după unitatea de bază – timpul muzical – ele antrenând şi tactarea acestora. Măsurile se abordează metodic după următoarele etape: cântarea de către educator a exemplului muzical scris; repetarea de către elevi de câte ori este nevoie; despărţirea notelor prin bare de măsură scrise în faţa celor accentuate; definirea de către profesor a noutăţii; se precizează denumirea corectă a măsurii; se precizează prezenţa numărului de timpi ai măsurii; se reia intonarea exemplului însoţită de marcarea sunetelor accentuate cu bătăi din palme; se înlocuieşte bătaia din palme cu mişcările măsurii, trecând astfel la tactare. După ce învaţă să tacteze corect elevii vor fi deprinşi cu tactarea pregătitoare de două măsuri, eliminând formulele de tipul „doi, trei şi !”. Măsurile care au ca valoare de bază optimea sunt uşor de deprins pornind de la asemănarea cu corespondentele lor care au ca valoare pătrimea, tactându-se la fel şi având aceleaşi poziţii ale accentelor. Fazele formării deprinderilor de tactare a măsurilor sunt cele enumerate mai sus la care putem adăuga: - se execută mai multe exerciţii de tactare fără intonare , apoi cu notele din gamă sau arpegiu, cu valori diferite, pornind de la două pătrimi; - se defineşte tactarea – indicarea prin gesturi a timpilor unei măsuri, cu respectarea locului timpilor accentuaţi şi neaccentuaţi. Sincopa şi contratimpul se abordează tot prin intuire şi se continuă cu executarea, scrierea şi recunoaşterea lor în audiţii. Metoda de explicarea a celor două tipuri de sincope şi contratimpi este similară, dar nu se abordează în aceeaşi lecţie , pentru a evita confundarea lor şi a sigura buna lor fixare. Formula ritmică a trioletului se percepe din exemplul propus de educator, prezentat de acesta, apoi este supus unei analize auditive şi vizuale, notată în caietele elevilor cu semnul distinctiv, cifra 3 scrisă la mijlocul unei acolade ce cuprinde cele trei optimi egale ce formează un timp. Accentele metrice, existente şi în vorbire, din păcate sunt prea puţin utilizate în explicarea celor muzicale. Şi în cazul anacruzei se porneşte tot de la decoperirea ei în vorbire şi apoi în piesa propusă pentru însuşire. Metodica însuşirii formulelor ritmice deosebite ce cuprind sincope, contratimpi, triolet, etc cuprinde următoarele momente: a – sesizarea noii formule în piesele cântate; b – extragerea formulei caracteristice şi realizarea unor exerciţii cu formulele obişnuite; c – explicarea formulei inedite prin procedee auditive; d – executarea concomitentă de către două grupe a formulei ritmice obişnuite şi a celei excepţionale; e – aplicarea noilor formule în diferite cântece. 3. Formarea deprinderilor de solfegiere . Solfegierea reprezintă drumul de la semnele grafice la melodie şi înlesneşte abordarea morfologiei şi sintaxei muzicale. Obiectivul principal al solfegierii în şcoala de cultură generală şi în clasele liceale îl constituie dezvoltarea posibilităţilor de studiere practică şi de receptare a unor lucrări muzicale de valoare. Dintre cele două variante de solfegiere – cea relativă (solmizaţie) şi cea absolută, practica românească a dat câştig de cauză celei dintâi, ţinând seama de absenţa instrumentelor muzicale din şcolile româneşti şi de faptul că ambitusul glasurilor de copii nu permite intonarea strictă şi corectă a sunetelor ce depăşesc spaţiul al patrulea al portativului. D.p.d.v. al modalităţilor de solfegiere – colectivă şi individuală, rămâne la dispoziţia educatorului dreptul şi obligaţia de a le îmbina în aşa fel încât rezultatele să fie cele mai bune. Alternarea celor două modalităţi a demonstrat mari potenţe instructive, educative, morale, voliţionale, de muzicalizare, de sensibilizare şi de familiarizare cu marea muzică. Etapele descifrării unei melodii prin solfegiere sunt în parte comune cu cele ale învăţării unui cântec după auz, dar apar şi unele specifice: cele comune - prezentarea datelor generale ele piesei, interpretarea ei cu expresivitate; cele specifice urmează două trasee în funcţie de prezenţa sau absenţa solfegierii model, incluzând analiza elementelor specifice. Principalele momente ale solfegierii: citirea şi intonarea notelor, citirea ritmică, citirea ritmico-melodică, solfegierea model, cântarea pe cuvinte. Citirea ritmică o precede, uneori, pe cea melodică, solfegierea realizându-se în două feluri: 1 cu aceeaşi silabă, fără a pronunţa numele notelor; 2 cu respecatrea denumirii notelor. Diversificarea metodică poate continua prin mai multe procedee: citirea ritmică a textului; parcurgând separat şi mai rar formulele ritmice, pornind de la cele uşoare; respectând succesiunea lor firească şi structura piesei. Cântarea model a propunătorului aduce mai multe beneficii, după ce au fost parcurse celelalte etape, parţial sau în totalitate, ajungându-se la solfegierea expresivă, astfel păstrându-şi rolul de învăţare prin descoperire. Pentru fixarea şi consolidarea solfegiului trebuie să parcurgem mai multe etape: descompunerea în unităţi sintactice (perioade, fraze, rânduri melodice, refrene, cuplete) şi solfegierea lor în altă ordine decât cea din piesă; alternarea solfegierii în colectiv cu cea în grup, în lanţ sau individuală; recunoaşterea de către elevi a unor fragmente cânatte de profesor fără text şi fără numele notelor. 4. Dezvoltarea simţului armonic şi polifonic . Formele primare de armonie şi polifonie sunt cântarea însoţită de ison sau de hang şi canonul. Prima formă este întâlnită atât ăn practica bisericească, unde cântările de mari dimensiuni sunt însoţite de ison (sunet lung ţinut pe sunetul de bază al glasului sau al scării) cât şi în practica populară unde hangul este o formulă simplă de acompaniament realizată de obicei prin imitarea cobzei sau a ţambalului. Canonul reprezintă o formă evoluată, care sporeşte solidaritatea de grup, spirutul de autodepăşire, voinţa şi dorinţa de succes, iar pe plan muzical se crează condiţiile însuşirii temeinice a unei piese muzicale, se dezvoltă simţul muzical al elevilor, în toate componentele sale: melodic, armonic, polifonic, ritmic, etc. Compozitorul Valentin Timaru a realizat un interesant caiet de canoane, în care, folosind în general, piese din folclorul copiilor, propune mai întâi forma originală şi apoi cea în canon la două sau la trei voci. Dacă formele de cântare cu ison sau cu hang necesită doar învăţarea corectă a melodiei, după care se poate trece la aplicarea acompaniamentului, cântarea în canon parcurge mai multe etape: învăţarea corectă a cântecului cu întregul colectiv; organizarea grupelor A şi B, urmată de cântarea melodiei cu fiecare grup în parte; cântarea în canon, ce-a de-a doua grupă pornind la comanda educatorului, respectând indicaţiile sale de aplicare a unor nuanţe diferite, pentru a înlesni sesizarea şi practicarea cântării armonico – polifonice. Succesul depinde de măsura în care elevii şi-au însuşit melodia şi de nivelul dezvoltării lor muzicale. După învăţarea notaţiei muzicale, cântarea în canon îşi sporeşte randamentul şi elevii vor fi deprinşi să urmărească melodia pe carte, înţelegând că ei cântă aceleaşi note situate la o anumită distanţă faţă de grupa precedentă. În funcţie de evoluţia simţului armonic şi polifonic se va trece la interpretarea condusă de doi dirijori ai celor două grupe şi la canonul pe trei voci, asigurând trecerea spre exemple mai complexe şi mai dezvoltate. Compozitorul Liviu Comes a abordat în mai multe studii aceste aspecte ale dezvoltării simţului armonic şi polifonic, recomandând procedee însoţite de creaţii proprii: - repartizarea unui cântec monodic pe trei planuri sonore care intervin succesiv; - repartizarea pe trei planuri sonore a unui cântec monodic cu un potenţial polifonic de două linii melodice reale; - repartizarea pe trei planuri sonore a unui cântec monodic cu un potenţial polifonic de trei linii melodice. Un rol deosebit în dezvoltarea simţului armonic şi polifonic îl constituie prezentările unor piese sau a unor fragmente din piesele repertoriului formaţiei corale a şcolii de către elevii clasei participanţi la aceste activităţi. Practica demonstrează atracţia pe care o au „interpretările” pe mai multe voci ale coriştilor, în cadrul orelor de curs, mulţi elevi descoperind astfel bucuria cântului în grup. 5. Formarea deprinderilor de a descoperi şi folosi elementele de expresie. Considerate elemente esenţiale, uşor de sesizat şi de însuşit de către elevi, dinamica şi tempoul devin conţinuturi de mare importanţă în planul educaţiei muzicale, ele se însuşesc pein exerciţii de percepere a principalelor nuanţe şi mişcări şi se exersează pe piesele studiate şi audiate, concomitent cu învăţarea termenilor specializaţi. Primele deprinderi de utilizare a nuanţelor şi tempoului se formează la clasele primare, pornind de la formele oral – intuitive, acestea fiind cele de imitare a ecoului şi abordarea pieselor care cuprind acest fenomen, la care se adaugă cântecele de leagăn, cu sonorităţile lor reduse, şi marşurile pentru intensităţi sporite. În general copiii folosesc grade ridicate de tărie a sunetelor şi tempouri repezi, de aceea o primă obligaţie a educatorului este să-i convingă de faptul că adevărata cântare nu trebuie strigată, ţipato, cântată în nuanţe puternice, esistând cântece care, dimpotrivă, solicită intensităţi mici şi tempouri moderate sau chiar lente. Imitarea ecoului se realizează prin împărţirea colectivului în două grupe inegale, cea mică repetând motive, măsuri, fragmente mici, cântate mai înainte de grupa mai numeroasă, pentru a asigura asemănarea cu ecoul. Experienţa educatorilor a relevat înţelegerea forţei expresive a nuanţelor şi tempoului prin cântarea intenţionat denaturată a unor piese sau fragmente, în care elevii vor sesiza neconcordanţa elementelor de expresie cu conţinutul de idei al piesei respective. Practica a mai evidenţiat confuzia pe care o fac unii elevi între a cânta încet şi a cânta rar, confuzie ce poate fi ocolită prin exerciţii în care elevii să poată distinge deosebirea esenţială dintre cele două modalităţi, fiecare aparţinând unui alt domeniu, al nuanţelor şi al tempoului. În clasele gimnaziale elevii recapitulează termenii de bază studiaţi în clasele primare, adăugând alţii noi: - la nuanţe – termenii şi semnele pentru amplificarea sau diminuarea progresivă a intensităţii; - la tempo – termenii de grăbire sau de rărire a mişcării. Ţinta finală o constituie cântarea nuanţată şi expresivă, în grup şi individual, realizată prin conştientizarea efectelor termenilor de expresie. 6. Formarea deprinderilor de a distinge timbrul ca element de limbaj. Timbrul (culoarea), ca element de limbaj muzical, oferă educaţiei muzicale premise importante pentru receptarea muzicii, pornind de la distingerea timbrurilor vocale de cele instrumentale, generatoare şi pregătitoare pentru accesul la genurile vocale, corale, instrumentale, orchestrale şi vocal – simfonice. Modelul cel mai cunoscut este basmul lui Serghei Prokofiev „Petrică şi lupul”. În clasele gimnaziale problema distingerii timbrurilor este realizată în mai multe clase, pornind de la formaţiile corale până la cele simfonice şi vocal – simfonice. Se poate ajunge până la faza explicării de către elevi a opţiunii compozitorului de a alege un anumit timbru vocal, instrumental sau orchestral. 7. Formarea deprinderilor de a analiza structura arhitectonică a unei piese muzicale şi de a o folosi ca element de receptare. Exprimarea muzicală are multe asemănări cu cea literară folosind unităţi sintactice identice sau asemănătoare (motive muzicale – echivalente aproximative ale cuvintelor, etc). Ştiind că elevii sunt mult mai avansaţi în domeniul literar, aceste paralelisme se pot folosi ca elemente ajutătoare pentru înţelegerea structurii arhitectonice a pieselor muzicale. Elevii vor fi deprinşi şi cu cel de-al doilea sistem de construire a discursului muzical, cel sintactic. La clasele mici, primele audiţii cu ca material principal cântece cu structuri uşor de recunoscut. Structurile simple ale cântecelor populare pot constitui elemente de referinţă pentru înţelegerea formelor strofice ale cântecului de factură cultă, ţinând seama şi de structura fixă a cântecului propriu-zis. Traseul spre forma de cuplet şi refren este înlesnit de prezenţa acestei forme în muzica populară, ea deschide calea spre înţelegerea formei de rondo şi a celei de lied bipartit şi tripartit. Formarea deprinderilor de a analiza structura unei piese muzicale se va extinde la clasele superioare ale gimnaziului şi la cele liceale, spre genurile de ample, operă, operetă, balet, sonată, simfonie, concert, fugă, etc. Recunoaşterea motivelor, propoziţiilor, frazelor, temelor şi perioadelor va servi urmărirea unui discurs muzicale amplu: concert, sonată, simfonie. La clasele liceale apar şi forme polifonice, în special fuga cu elementele ei componente: Expoziţie – Dezvoltare – Reexpoziţie. Fuga bitematică anticipă forma de sonată bitematică. 8. Formarea deprinderilor de scris muzical. Educaţiei muzicale îi revine obligaţia de a-i învăţa pe elevi scrisul muzical. Problema trebuie privită din două puncte de vedere: - depriderile de a consemna în notaţie muzicală anumite fragmente, cântece, piese muzicale; - deprinderile de a scrie corect caligrafic şi ortografic d.p.d.v. muzical anumite fragmente, piese sau exerciţii. Scrisul are avantajul de a-i apropia şi mai mult pe copii de fenomenul muzical, elevii având posibilitatea să reprezinte singuri forma în care se notează arta muzicală, formă inversă cititului muzical. Ortografia muzicală are o importanţă deosebită în dezvoltarea deprinderilor de solfegiere, în fazele primare generalizându-se o practică obişnuită elevilor de a scrie sub note numele lor, dar apoi aceasta devenind un descurajare a cântării pe note. Debutul învăţării scrisului şi cititului muzical este prevăzut în documentele curriculare româneşti începând cu clasa a III-a, dar după un sondaj realizat de Ministerul Învăţământului pe un eşantion reprezentativ de învăţători, profesori şi cadre didactice universitare de specialitate, au evidenţiat posibilitatea şi necesitatea abordării scris – cititului muzical începând cu clasa a II-a. Metodologia abordării elementelor de limbaj pleacă de la principiile didactice, acordând prioritate celui al legăturii cu practica, celui al accesibilităţii şi al corelării optime dintre concret şi abstract şi dintre intuitiv şi logic, fără a uita de principiul specific al educaţiei muzicale – cel estetic. Scrisul trebuie să deservească cititul muzical şi ambele activităţi vor servi la însuşirea unui bogat şi reprezentativ repertoriu. 04. ELEMENTE METODICE PENTRU CULTIVAREA SENSIBILITĂŢII, A IMAGINAŢIEI, FANTEZIEI ŞI A CREATIVITĂŢII MUZICALE Deşi vechile metodici europene şi româneşti recunosc faptul că muzica este o artă a afectelor şi a emoţiilor şi îşi propun să trateze muzica sub dublul ei aspect, de artă şi ştiinţă, prevederile acestui obiectiv sunt luate în seamă şi dezvoltate mai mult în ultima vreme, ca o consecinţă a racordării educaţiei muzicale la standardele europene şi la vechile tradiţii naţionale, dar şi la gândirea clasică. Folclorul românesc, spre exemplu, ne oferă repere pentru susţinerea ideii că muzica populară reprezintă o reflectare a sentimentelor şi trăirilor creatorului. De la George Breazul până la prima programă a disciplinei din anul 1993 această latură esenţială a educaţiei muzicale este abordată numai în trecere, sub forme literaturizante, acordând prioritate teoriei muzicii şi laturii informaţionale. Dar educaţia muzicală nu-şi propune doar instruirea ci şi sensibilizarea elevilor prin contactul cu valorile reprezentative ale artei muzicale şi prin cultivarea emoţiilor şi simţămintelor care îmbogăţesc viaţa spirituală şi o înnobilează. Eminentul profesor de Enciclopedia muzicii de la Conservatorul de Muzică din Bucureşti stipula într-o formă ce nu poate fi considerată nici astăzi depăşită, o parte a obiectivelor educaţiei muzicale fiind valabile pentru toate ciclurile şcolare: - de a trezi şi stimula puterile creatoare din sufletele copiilor; - de a-i dezvolta şi înnobila prin împărtăşirea frumosului muzical, emotivitatea şi fantezia; - de a contribui la desăvârşirea educaţiei estetice, morale, sociale şi naţionale şi la formarea personalităţii”. Înălţarea sufletească nu se traduce numai prin bucurie ci şi prin purificare, căci marele filosof german, Hegel, aprecia creaţia muzicală religioasă ca fiind tot ce poate crea arta mai profund şi mai eficient. El scrie că ascultătorul acestei muzici trebuie nu numai să intuiască durerea răstignirii, coborârea în mormânt, nu numai să-şi formeze despre acestea o reprezentare generală, ci el trebuie să retrăiască în eul său cel mai adânc ceea ce este mai profund în această moarte şi în această durere dumnezeiască, să se scufunde cu tot sufletul lui în ele, încât acum acestea devin ceva ce ascultătorul percepe în el însuşi, ceva ce şterge tot restul, umplând subiectul numai cu această unică realiate. Din acest punct de vedere muzica se apropie de filosofie, contribuind la dezlegarea problematicii complexe a existenţei umane, aspect intrat şi în preocupările lui Beethoven dar şi ale unor reprezentanţi marcanţi români ai educaţiei muzicale, ca Dimitrie Cuclin, Gavriil Galinescu sau Constantin Constantinescu, ultimul fiind autor al uneia dintre cele dintâi încercări de metodică a disciplinei. Specialiştii, psihologi, pedagogi şi muzicieni, sunt unanimi în recunoaşterea rolului modelator al muzicii, prin aportul ei la împlinirea personalităţii, la dezvoltarea capacităţii de apreciere a unor lucrări şi de selecţionare pe criterii valorice, care privesc deopotrivă actul de creaţie şi pe cel interpretativ. În concepţia pedagogului G.G. Antonescu, educaţia estetică este indisolubil legată de cea morală şi de cea religioasă, parcurgând trei grade creatoare: * însufleţirea operei de artă prin decodarea ei; * dezvoltarea imaginaţiei prin creaţii adecvate vârstei; * transformarea individualităţii pe baza unor valori ideale, de talia Simfoniei a IX-a de Beethoven, sau a operelor wagneriene. Concepând educaţia ca pe o activitate care nu încetează odată cu şcoala, G.G. Antonescu acordă atenţie luptei dintre sentiment şi raţiune şi dă ca exemplu Inelul Nibelungilor, iar pentru conlucrarea dintre intuitiv, afectiv şi logic găseşte cel mai potrivit exemplu în Damnaţiunea lui Faust a lui Berlioz. Pedagogul consideră că arta unei naşiuni este expresia stării sale morale şi-şi ridică glasul pentru realizarea unui echilibru al disciplinelor şcolare, pe baza efectelor educative superioare obţinute prin cultura artistică, al căror avantaj este dat şi de valoarea sporită în pregătirea pentru viaţă. Educaţia estetică este – în concepţia ilustrului pedagog român – un mediu de tranziţie de la starea impulsivă la cea de moralitate, devenind un preţios ajutor în cunoaşterea de sine. G.G. Antonescu a elaborat şi o metodică de predare a muzicii, arta pe care o consideră cea mai apropiată sufletului uman, redând cele mai tainice manifestări sufleteşti, inexprimabile prin alte mijloace. Pentru transmiterea operei de artă el consideră necesare câteva cerinţe pedagogice: să ne asigurăm că există în sufletul elevului elementele aperceptive necesare; forma şi conţinutul operei să-l facă pe elev conştient de ceea ce a simţit şi trăit autorul; lămuririle date trebuie să aibă un colorit afectiv, literar, pentru a nu tulbura atitudinea estetică. La rândul său, Iosif Gabrea abordează problema cultivării creativităţii şi a dezvoltării personalităţii din direcţia raporturilor acestora cu valorile culturale, în lucrarea sa intitulată Individualitate, Personalitate, Şcoală creatoare, publicată în anul 1927. Cel care evidenţiază potenţialul creativ al copiilor, manifestat în primul rând în producţiile lor folclorice dar şi în preferinţa lor de a modifica, de a desfigura şi fragmenta cuvintele, „născocite pentru satisfacerea nevoii de plăcere senzorială şi de trăire în irealul şi fantezia, proprii dezvoltării psihice a vârstei respective” este George Breazul, care descrie jocuri muzicale inedite ale copiilor şi surprinde marele potenţial inventiv infantil. Pentru noua „pedagogie artistică”, aşa cum numeşte viitoarea metodică a educaţiei muzicale, Ion Gagim stabileşte nu mai puţin de zece puncte de reper, unele integrând puncte de vedere formulate de psihologia şi pedagogia rusă, majoritatea privind latura sensibilităţii, a fanteziei, a emoţiilor estetice, a imaginaţiei, a trăirii şi creativităţii, în esenţă a influenţei muzicii asupra psihicului uman: 1. Întâietatea factorului emoţional, în raport cu cel raţional, în procesul de însuşire a muzicii. „Înainte va păşi emoţia, trăirea vie a mesajului sonor, completate apoi de cuget, de gând”, citând în susţinerea ideii pe Boris Teplov: „trăirea muzicală după esenţa sa este trăire emoţională şi în alt mod decât pe cale emoţională conţinutul muzicii nu poate fi cunoscut”; 2. Dominaţia factorului artistic, în raport cu cel tehnic, în orice activitate muzical-didactică cu elevii (cânt, audiţie, creaţie elementară, joc muzical, analiză-discuţie, citit-scris muzical, exerciţii muzical-ritmice, improvizaţie, însuşire de cunoştinţe teoretice etc.); 3. Omniprezenţa pasiunii, a interesului viu, a dorinţei şi bucuriei de a face muzică sub formele propuse; 4. Omniprezenţa trăirilor estetice, spirituale, munca şi căutările permanente ale sufletului; 5. Colorarea „artistică” a metodelor, formelor, procedeelor instructive muzicale, înzestrarea în veştmânt artistic-emoţional a procesului de însuşire a cunoştinţelor, de formare a deprinderilor muzical-practice; 6. Prezenţa elementului „creaţie” în orice activitate muzicală a elevilor; 7. Dezvoltarea aptitudinilor muzicale, a auzului muzical în multiplele sale manifestări, a simţului muzicii, a sensibilităţii şi receptivităţii interioare la muzică, a gâmdirii muzicale, a imaginaţiei artistice ş.a.m.d.; 8. Prezenţa unui contact viu, emoţional, între profesor şi elevi, a unor relaţii de „colaborare” artistică, de sinceritate şi „rudenie” sufletească, de interes comun; 9. Predominanţa aspectului muzical-educativ în raport cu cel muzical-instructiv; 10. Prioritatea metodelor de instruire intuitive în raport cu cele raţional abstracte. Obiectivul are în vedere şi faptul că prin cunoaşterea valorilor elevii ajung să îndrăgească creaţiile abordate şi, prin intermediul lor, marile valori ale umanităţii. În acelaşi timp, ele determină controlarea emoţiilor şi adeziunea la conţinutul de idei şi sentimente exprimate prin cântecele interpretate, dubla cultivare a plăcerii elevilor de a se manifesta prin cântec şi creează momente artistice de mare vibraţie, bucurie, satisfacţie, de participare activă în cadrul orelor sau altor activităţi şcolare ori extraşcolare şi pentru extinderea atmosferei muzicale în familie şi în societate, toate vizând pregătirea pentru introducerea în viaţa culturală. Formele cele mai explicite prin care se concretizează obiectivul dezvoltării sensibilităţii sunt: interpretarea corespunzătoare, cu participare afectivă a unor piese muzicale, aprecierea unor lucrări de certă valoare estetică interpretate sau audiate, dezvoltarea unor criterii de judecată estetică etc. Se urmăreşte „trăirea” muzicii, treaptă la care se ajunge prin învăţarea elevilor de a audia o lucrare, prin exerciţiile de perseverare şi de motivare a urcuşului, prin dezvoltarea memoriei auditive şi lărgirea orizontului culturii generale. Cultivarea spiritului creativ al elevilor este una dintre obligaţiile principale ale şcolii, o condiţie de bază a transformării disciplinei în noua paradigmă propusă. J. Piaget susţine că dispoziţia de a crea este o însuşire întâlnită la toţi oamenii li care se manifestă cel mai bine în copilărie. Termenul de creativitate a fost lansat de Gordon Willard Alport (187-1967) şi desemnează (potrivit Dicţionarului de pedagogie) capacitatea intelectuală de a elabora idei, teorii, modele originale plecând de la datele preexistente. Menţionăm dintre preocupările de ultimă oră consacrate dotărilor excepţionale ale copiilor, lucrarea psihologului Mihai Jigău, din care preluăm definirea creativităţii ca fiind capacitatea individului de a găsi soluţii neînvăţate la situaţii problematice. La extrema cealaltă a creativităţii infantile stau creaţiile din folclorul copiilor, dovezi peremptorii pentru a susţine gradul înalt al creativităţii vârstei, dublat de o bogată imaginaţie. În realitate, cultivarea creativităţii poate urma alte trasee accesibile elevilor: potrivirea unor formule ritmice pentru anumite versuri cunoscute elevilor; alcătuirea unor formule ritmice prezentate oral, apoi în scris; inventarea de melodii simple pe texte recomandate; completarea răspunsului la o întrebare muzicală formulată de profesor; improvizaţii ritmice, melodice şi ritmico-melodice realizate în etapa oral-intuitivă, după unele sugestii date de propunător (imitarea trompetei, a clopotului mare, a clopoţelului, a ceasului mare şi mic, a unor păsări ş.a.m.d.); găsirea tonicii unui motiv sau fragment muzical; realizarea unor variaţiuni ale unei teme date şi învăţate; modificarea conştientă a unor teme muzicale; inventarea unor jocuri în care să se integreze anumite cântece; pregătirea unui spectacol artistic etc. Primele modalităţi au fost cunoscute şi recomandate şi de practica educaţională românească din secolul trecut. Ana Motora-Ionescu şi Anton Dogaru au realizat cinci pagini de improvizaţii ritmico-melodice de tipul întrebare-răspuns, la care pot apela cei interesaţi. Soluţii ingenioase pentru cultivarea creativităţii muzicale propune Maurice Chevais, dintre cele mai importante merită a fi citate după sistematizarea realizată de Iosif Csire: conversaţia, adică dialogarea dintre profesor şi elevi pe teme determinate, evitându-se preocupările pentru probleme de gramatică; dialogul cântat între doi elevi; rolul imaginar, în care copilul se dedublează şi imită vocea altui copil cu care imaginează că dialoghează cântând; monolog dialogat, duet fără interlocutor, copilul joacă, rând pe rând, rolul a două personaje fictive, el fiind interlocutorul dintre ele; jocul de meseriaş, producerea cântecului în funcţie de necesitatea ritmizării lucrului; transformarea unor cântece, care par imperfecte sau necorespunzătoare textului literar; jocuri cu notaţie, prin care copilul va fi orientat către mici compoziţii scrise: melodiile se construiesc pe un text dat şi scris pe tablă. O altă modalitate de încurajare a creativităţii o constituie jocul didactic. Este vorba în primul rând de jocul cu caracter creativ, asemănător celui din folclorul copiilor, unde copiii inventează anumite scenarii şi creeză numere muzicale adecvate. Există teorii care consideră că şi activitatea de creaţie a maturilor are tot un caracter ludic. Ion Gagim a sistematizat câteva jocuri muzicale şi artistice: dirijorul – elevul care dirijează corul clasei sau un ansamblu instrumental, a căror partitură trebuie s-o cunoască bine; compozitorul – elevul alcătuieşte un acompaniament ritmic la o melodie, alege instrumentele muzicale adecvate conţinutului muzicii; ecoul ritmic sau melodic –repetarea unui desen sau a unui motiv expresiv; exemple de jocuri artistice; teatralizarea cântecelor, a diverselor piese instrumentale. Acoperirea metodelor şi procedeelor specifice cultivării sensibilităţii, fanteziei, imaginaţiei şi creativităţii necesită investigaţii aprofundate, bazate pe cunoaşterea efectelor psihice produse asupra copiilor de valoroase lucrări muzicale cu care fac cunoştinţă prin executare – interpretare sau prin receptare. 